OBH 6301/1996.
Az állampolgári jogok országgyűlési biztosának jelentése
Előadó: dr. Almási Eszter

Az eljárás megindulása:

A panaszos beadványában a Hadigondozottak Közalapítványának a hadigondozásról szóló 1994. évi XLV. törvény végrehajtásával kapcsolatos eljárását kifogásolta. 

A jogállamiság alkotmányos elvéből fakadó jogbiztonság érintettsége folytán az állampolgári jogok országgyűlési biztosáról szóló 1993. évi LIX. 16. § (1) alapján az ügyben vizsgálatot indítottam.

A megállapított tényállás:

A panaszos levelében leírta, hogy a 113/1994. (VIII.31.) Kormányrendelet szabályainak megfelelően, fogorvosának javaslatát elküldte a rendeletben előírt kérelemmel a Közalapítvány Hadirokkant Irodának, abban a reményben, hogy a nyilvántartásba vételt követően az Iroda kiállítja az orvosi vénynek minősülő megrendelő lapot. 

A panaszos a megrendelőlap helyett azonban egy tájékoztató levelet kapott az Irodától. Az 1996. július 12-én kelt  levélben leírták, hogy a megrendelőlap még nem került bevezetésre, ezért a fogászati ellátás finanszírozása a régi gyakorlat alapján történik. Az összeg megtérítéséhez a hadirokkantnak újabb kérvényt kell írni, amelyhez olyan iratokat kérnek csatolni melyről a Kormányrendelet említést sem tesz.

Az Iroda tájékoztató levele alapján a kérelmező köteles mellékelni "a hadigondozási igazolvány másolatát, a fogtechnikusi számla eredeti példányát, a fogorvosi számla eredeti példányát, a befizetést igazoló csekk, vagy nyugta eredeti, vagy felülbélyegzett másolati példányát, valamint a fogszakorvosi igazolást a fogászati kezelés elvégzéséről" . Amennyiben a hadirokkant megelőlegezi a fogászati költségeket - a fent felsorolt bizonylatok alapján - postai utalványon visszatérítik a címére az összeget.

Abban az esetben, ha a hadirokkant nem tudja megelőlegezni a költségeket, a tájékoztató levél szerint az alapítvány az ellátónak átutalással fizet, az ellátó számlaszámát a felsorolt "bizonylatokkal" együtt kell megküldeni az Irodának. 

Az Obtv. 18.§ (3) bekezdése alapján felkértem a Honvédelmi Minisztert, hogy vizsgálja meg miért nem kerültek teljesítésre a Kormányrendelet előírásai. 

A honvédelmi minisztérium válasza alapján a Kormányrendelet előírásainak megfelelően történik a fogászati beavatkozások és fogtechnikai termékek elszámolása. Az újonnan bevezetett eljárással párhuzamosan azonban "működik a régi gyakorlat is, amikor a hadirokkant kifizeti (megelőlegezi) a fogászati ellátás költségeit és az arról szóló számlát megküldi". Ehhez pedig szükség van az Iroda tájékoztató levelében felsorolt  "bizonylatokra". 

A konkrét esetben a minisztérium véleménye szerint valószínűleg még nem állt rendelkezésre megrendelőlap, mivel az új rendszer kialakítása és működésének megkezdése két hónapot vett igénybe.

Jogszabályi háttér:

1994. évi XLV. törvény a hadigondozásról

Térítésmentes gyógyászati ellátás
17. § (1) A hadirokkantat bármely betegségével kapcsolatban térítésmentesen illeti meg
a) orvosi alapellátás (gyógykezelés),
b) állami, önkormányzati intézményi ellátás (kórház, szanatórium, gyógyfürdő, terápiás ellátások),
c) fogászati ellátás,
d) állami, önkormányzati szociális intézményi ellátás.
(2) Az (1) bekezdésben meghatározott térítésmentes ellátásokra való jogosultság a hadirokkant egészségbiztosítási és nyugdíjjárulék fizetési kötelezettségét nem érinti.

Gyógyászati segédeszköz ellátás
18. § A hadirokkant térítésmentesen jogosult a hadieredetű fogyatkozása folytán használhatatlanná vált vagy hiányzó testrészének mesterséges pótlására és azokra a gyógyászati segédeszközökre, műlábcipőre (a továbbiakban: gyógyászati segédeszköz), amelyekkel életvitele, munkaképessége helyreállítható vagy javítható. Térítésmentesen jogosult a gyógyászati segédeszköz javítására, valamint szükséges pótlására.

113/1994. (VIII. 31.) Korm. rendelete (A Hdt. 18. §-ához)

10. § A hadirokkantak térítésmentes gyógyászati segédeszköz (a továbbiakban: segédeszköz) ellátására, az e rendeletben foglalt eltérésekkel, a segédeszközök társadalombiztosítási támogatásának összegéről, rendeléséről, elszámolásáról szóló jogszabályok rendelkezései az irányadók, azzal az eltéréssel, hogy a hadirokkantak részére a szükség szerinti mennyiségben kell biztosítani a segédeszközt.
11. § (1) A hadirokkant a térítésmentes segédeszközzel való ellátását kérelmére a Közalapítvány Hadirokkant Irodája (a továbbiakban: Iroda) végzi (1134 Budapest, Dózsa Gy. u. 144.).
(2) Az Iroda csak a hadieredetű fogyatkozás alapján utalhat ki segédeszközt.
12. § (1) Ha a hadirokkant igényel segédeszközt, akkor az Irodánál be kell nyújtania az egészségváltozás jellege szerint illetékes szakorvos vagy a háziorvos által kiállított javaslatot. A javaslaton fel kell tüntetni a hadirokkant igazolvány számát.(2) Az Iroda a hadirokkant kérelmét nyilvántartásba veszi. A kérelem tartalmazza
a) a hadirokkant nevét,
b) a hadirokkant anyja nevét,
c) a hadirokkant születési helyét és idejét,
d) a hadirokkant lakóhelyét,
e) a hadirokkant igazolvány számát,
f) a hadigondozásba vételt elrendelő határozat számát, keltét, kibocsátóját,
g) a hadieredetű fogyatkozás megnevezését,
h) a nyilvántartásba vétel idejét,
i) a kiutalt segédeszköz megnevezését és a kiutalás időpontját,
j) a segédeszköz kihordási idejét,
k) az igényelt segédeszközt.
(3) Nem vehető nyilvántartásba és nem teljesíthető a kérelem, ha a hadirokkant a (2) bekezdés szerinti adatszolgáltatási kötelezettségének nem tesz eleget.
(4) A nyilvántartásba vételt követően az Iroda – e rendelkezés szempontjából – orvosi vénynek minősülő és azzal azonos tartalmú megrendelő lapot állít ki.
(5) A hadirokkantnak újabb segédeszköz iránti igényéhez (pl. kihordási idő letelte, a kiutalt segédeszköz meghibásodása) orvosi javaslatot akkor kell csatolnia, ha állapotának rosszabbodása más jellegű segédeszköz igénybevételét teszi szükségessé. Ismételt igénylés esetén a kérelemnek a (2) bekezdés b), c), f), g), h) pontjai szerinti adatokat nem kell tartalmaznia.
(6) A segédeszközt az Iroda, illetve a segédeszköz forgalmazója a hadirokkant részére postai úton továbbítja. A forgalmazó számára az igazolt csomagküldési költséget az Irodán keresztül az Egészségbiztosítási Alap megtéríti. Ha a segédeszköz próbájára van szükség, a próba idejéről az Iroda a hadirokkantat értesíti.

A vizsgálat megállapításai:

A hadigondozásról szóló törvény és a végrehajtására kiadott 113/1994. (VIII. 31.) Korm. rendelet  egyaránt 1994. szeptember 1.-től hatályos. A Kormányrendelet csak 1994. VIII. 31-én került kihirdetésre, azonban a végrehajtásához szükséges átállásra a panaszosnak írt 1996. július 12-én kelt tájékoztató levélig, nem két hónap, hanem majdnem két  év telt el.

A honvédelmi miniszter vizsgálata alapján még mindig él a régi gyakorlat, tehát jelenleg is előfordul, hogy a finanszírozásnál nem a hatályos jogszabályok szerint jár el a Hadirokkantak Közalapítványának Irodája.

Az Alkotmány 2.§ (1) bekezdése kimondja, hogy " A Magyar Köztársaság független demokratikus jogállam." A jogállamiság egyik tartalmi eleme a jogbiztonság. A jogbiztonság megköveteli a normák egyértelműségét, és az egyes jogintézmények kiszámíthatóságát. Ezért alapvető követelmény a jogbiztonság szempontjából, a jogszerű eljárás. A jogintézmények csak akkor működhetnek alkotmányosan, ha az intézmények az eljárási normákat betartják. 

Megállapítom, hogy a Hadirokkantak Közalapítványának Irodája eljárásával sérti a 113/1994. (VIII. 31.) Kormány rendelet előírásait, ezáltal alkotmányos visszásságot okoz a jogállamiság követelményeivel összefüggésben.

Ajánlás:

Az Obtv. 20.§ (1) bekezdésében biztosított jogommal a következő ajánlást teszem:

Felkérem a Honvédelmi Minisztert, hogy haladéktalanul tegye meg a megfelelő intézkedéseket a Kormányrendelet szabályainak nem megfelelő gyakorlat megszüntetésére.

Budapest, 1998. február 10.

Gönczöl Katalin